KIRJALLINEN KYSYMYS E-2573/00 esittäjä(t): Armando Cossutta (GUE/NGL) neuvostolle. Serbien luostarit Kosovossa.



Virallinen lehti nro 103 E , 03/04/2001 s. 0186 - 0187



KIRJALLINEN KYSYMYS E-2573/00 esittäjä(t): Armando Cossutta (GUE/NGL) neuvostolle (1. syyskuuta 2000) Aihe: Serbien luostarit Kosovossa Italian joukkojen valvomassa osassa Kosovoa on 22 ortodoksikirkkoa ja -luostaria, joihin serbiyhteisöt häätönsä yhteydessä keräsivät kaikki maakirjat, joista ilmenee talojen, tonttien, metsien ja yritysten omistus. 1. Onko neuvosto tietoinen, että albaanit ovat tuhonneet kirkkoja ja luostareita dynamiittiräjähteillä hävittääkseen asiakirjat, joihin on kirjattu serbien omaisuus? 2. Katsooko neuvosto, että Kosovossa asuvien serbien omaisuutta ja toimintaa on suojeltava ja että alueen oikeudellisen ja hallinnollisen toiminnan asianmukaisuus olisi taattava? 3. Mitä neuvosto aikoo tehdä erityisesti, jottei Kosovon historiallinen ja taiteellinen perintö tuhoutuisi ryöstöjen yhteydessä? Vastaus (10. marraskuuta 2000) Neuvosto pahoittelee albaaneihin kuulumattomiin vähemmistöihin kohdistuvan väkivallan jatkumista Kosovossa. Käytettävissä olevien tietojen mukaan ortodoksisten kirkkojen ja luostareiden tuhoaminen ei johdu ensisijaisesti siitä, että niihin olisi kerätty asiakirjoja, vaikka serbiyhteisö onkin ilmeisesti siirtänyt tärkeitä asiakirjoja suojaan tiettyihin tiloihin. Näin on tehty ainakin Pecin patriarkaatissa. Neuvoston saamien tietojen mukaan suurin osa patriarkaattiin sijoitetuista asiakirjoista on kuitenkin jo siirretty albaanienemmistöisen Pecin kaupunginhallinnon valvontaan sen jälkeen, kun ne tallennettiin mikrofilmeille Belgradin viranomaisten avulla. Mikrofilmit ovat ilmeisesti patriarkaatin hallussa. Arvoisa parlamentin jäsen on luultavasti tietoinen siitä, ettei unioni ole vastuussa yleisen järjestyksen ja turvallisuuden ylläpidosta Kosovossa. Tehtävä kuuluu turvallisuusneuvoston päätöslauselman 1244 mukaisten toimivaltuuksien perusteella UNMIK:n poliisivoimille sekä KFOR:lle. Neuvosto panee kuitenkin tyytyväisenä merkille KFOR:n ponnistukset, joiden tarkoituksena on tärkeimpien uskonnollisten kohteiden ympärivuorokautinen suojelu, muiden kohteiden suojelu partiointina sekä tarkastuspisteiden perustaminen eri puolille maakuntaa, jotta pääsyä serbien asuttamille alueille voitaisiin valvoa. Komissiolla on jo aiemmin ollut tilaisuus kiinnittää Euroopan parlamentin huomio siihen, ettei sillä ole tarvittavaa toimivaltaa Kosovon kansallisen ja uskonnollisen perinnön suojelemiseen tähtäävien toimenpiteiden toteuttamiseksi, mutta on siitä huolimatta luonnollisesti valmis toimimaan yhteistyössä muiden järjestöjen kanssa (vastaus kirjalliseen kysymykseen E-1587/99). Komission hankkeisiin kuuluvat erityisesti Euroopan neuvoston kanssa yhteistyössä toteutettava tutkimus Kosovon kulttuuriperinnön säilyttämiseen liittyvien tarpeiden määrittelemiseksi sekä korkean tason asiantuntijatyöryhmän perustaminen yhdessä Euroopan neuvoston kanssa ratkaisujen löytämiseksi ongelmiin, jotka johtuvat Kosovon kulttuuriomaisuudelle aiheutetuista vahingoista ja joskus myös sen tuhoamisesta. Tutkimus, jonka tulosten on määrä olla käytettävissä tämän vuoden lopussa, antaa mahdollisuuden kokonaisnäkemyksen saamiseen ongelmista.